Diari Oficial de la Generalitat Valenciana


Sumari del DOGV 2998, del 23-05-1997 (1997/7771)

ORDRE de 7 de maig de 1997, de la conselleria de Cultura, Educació i Ciència, per la qual s'articula el règim jurídic del nomenament de professors interins a temps parcial.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/05/07/(2)/dof/vci/html**

### Dades del document

Número de DOGV
:   2998

Data del DOGV
:   23-05-1997

Secció del DOGV
:   DISPOSICIONS GENERALS

Número del document
:   1997/7771


Data del document
:   07-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 7 de maig de 1997, de la conselleria de Cultura, Educació i Ciència, per la qual s'articula el règim jurídic del nomenament de professors interins a temps parcial.
  
L'article 7 de la Llei de la Generalitat Valenciana 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana, estableix la possibilitat de realitzar el nomenament de professors interins, en els centres docents públics no universitaris, que exercisquen la seua funció amb horaris de treball inferiors als establits amb caràcter general, i en correspondència perceben unes retribucions proporcionals a la jornada realitzada.
  
  
Igualment, aquesta disposició faculta la Conselleria de Cultura, Educació i Ciència perquè determine l'articulació del règim jurídic dels dits nomenaments i que fixe les retribucions corresponents, requerint en aquest cas l'informe previ favorable de la Conselleria d'Economia, Hisenda i Administració Pública.
  
  
En ús del mandat legal exposat, el sistema que aquesta norma reglamenta pretén racionalitzar la dotació de mitjans humans assignats a la prestació directa del servei públic educatiu en el marc del programa d'aplicació de la Llei d'Ordenament General del Sistema Educatiu (LOGSE) en la Comunitat Valenciana. Amb aquesta finalitat, l'ordre regula fonamentalment la cobertura d'aquelles restes horàries que puguen produir-se en els centres docents com a conseqüència de les reduccions reglamentàries de què puguen disposar els titulars d'òrgans unipersonals de govern, de les reduccions de jornada legal i reglamentàriament establides o de la pròpia disfuncionalitat derivada de l'organització dels ensenyaments i de la distribució dels horaris en els centres docents.
  
  
Pel que fa a les retribucions que s'hi estableixen, han de ser per imperatiu de la Llei 12/1994 proporcionals a la jornada realitzada. Prenent les retribucions bàsiques i complementàries d'un professor interí i la dedicació horària regulada en l'Ordre de 29 de juny de 1992, es podrà calcular el valor de l'hora que, en cada cas, serà multiplicat pel nombre d'hores mensuals constitutives de cada jornada específica.
  
Atés el caràcter excepcional dels nomenaments que es regulen i els condicionaments imposats per l'actual estructura i regulació de les borses de treball, s'ha considerat convenient, pels sindicats i l'administració, exceptuar el pacte subscrit el dia 24 de maig de 1993 i fer voluntària l'acceptació pel professor de l'oferta del lloc de treball a temps parcial, sense que això afecte a la seua relació amb la borsa de treball corresponent.
  
  
Per tot això, després de l'informe favorable de la Conselleria d'Economia, Hisenda i Administració Pública, i oïdes les organitzacions sindicals representades en la Mesa Sectorial d'Educació,
  
  
ORDENE
  
  
Primer
  
Podrà dur-se a terme el nomenament de professors interins per temps inferior al de la jornada establida per l'Ordre de 29 de juny de 1992 quan, com a conseqüència del règim organitzatiu dels centres, queden sense l'adequada cobertura horària necessitats lectives que no puguen ser assumides per la resta del professorat adscrit al centre, com a conseqüència de les reduccions reglamentàries de les quals disposen els titulars d'òrgans unipersonals de govern, de les reduccions de jornada legal i reglamentàriament establides o de la pròpia disfuncionalitat derivada de l'organització dels ensenyaments i de la distribució dels horaris en els centres docents.
  
  
  
Segon
  
La impartició d'una jornada lectiva reduïda, en els termes indicats en l'apartat anterior, comportarà en la corresponent part proporcional la dedicació directa al centre i a altres activitats incloses en la jornada laboral setmanal dels funcionaris docents a què al·ludeix l'Ordre de 29 de juny de 1992.
  
En el nomenaments que s'efectuen haurà d'incloure's el percentatge de jornada corresponent, que es calcularà per la relació següent:
  
  
 h x 100
  
T% jornada = --------
  
 H
  
  
h correspon al nombre d'hores lectives de dedicació del nomenament.
  
H correspon al nombre d'hores lectives assignades al col·lectiu del qual es tracte (10 o 25 hores, segons el cas)
  
  
Tercer
  
La retribució que corresponga als professors interins a temps parcial de cada cos es calcularà multiplicant les retribucions que els correspondria en el cas que el seu contracte és a temps complet pel coeficient T% obtingut segons la fórmula prevista en l'article segon.
  
  
Quart
  
A aquesta ordre li serà d'aplicació el que s'estableix en el pacte sobre provisió de llocs de treball en règim d'interinitat subscrit el 24 de maig de 1993 i publicat per la Resolució de 18 de juliol de 1993, llevat del punt 4b).
  
Trimestralment s'informarà a la comissió de seguiment del pacte, abans esmentada, de les contractacions efectuades a l'empara de aquesta ordre.
  
  
Cinqué
  
Es faculta les direccions generals de Règim Econòmic, de Centres Docents, d'Ordenació i Innovació Educativa i Política Lingüística i de Personal perquè dicten les instruccions que es consideren necessàries per a l'aplicació d'aquesta ordre.
  
  
Sisé
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
  
València, 7 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ


Còpia Permalink ELI